এই বন্দুক তৈরীর কারখানাটা গঙ্গার পাড়ে থাকা আমাদের বিস্ময়ের সৃষ্টি করতো। এপার থেকে যখন ওপারের ওই বিরাট কারখানাটা দেখতাম তখন মনে মনে অনেক কিছু কল্পনা করে নিতাম। ঠুলি গঙ্গায় পয়সা কুড়োতে কুড়োতে বলতো ওই কারখানার নীচে আছে নাকি অনেক সুড়ঙ্গ পথ। আর সেই পথের মধ্যে বড় বড় বন্দুক নিয়ে দাঁড়িয়ে আছে গুঁফো সৈনিক। অনেকক্ষণ ধরে সাঁতার কেটে মা গঙ্গার বুকে উলটো ডাইভ দেওয়া আমার চোখ তখন লাল। জানতে চাই কী করে জানলি তুই? ঠুলি জানালো ও যখন অনেক রাতে ঘনির নৌকা করে ইলিশ মাছ ধরতে গিয়েছিল তখন দেখে ফেলেছে। জোয়ারের টানে নৌকা কাচের মন্দির ছাড়িয়ে, অনেক অনেক দূরে যখন চলে যাচ্ছে। ইলিশের ঝাক যখন ছুটে আসছে লঞ্চের মতো তখন ওরা বুঝতেই পারেনি কখন এসে গেছে সেই বড় কারখানাটার সুড়ঙ্গ পথে। সৈনিকরা উচু করে ধরে আছে বন্দুক। ভাগ্যিস জলে জালের মধ্যে থাকা ইলিশ গুলো একসাথে আবার সাঁতার কাটতে শুরু করলো, তারাই বের করে আনলো নৌকাকে সুড়ঙ্গ থেকে। হাঁ করে শুনি ঠুলির গল্প। বিশ্বাস হয়ে যায়। ও অনেক কিছু জানে। মা গঙ্গাকে চেনে এপাড়ার অনেকের থেকে বেশী। তুচ্ছ তাচ্ছিল্য মোটেই করিনা আমি।